Lëꞌ Simón Per kun xtu men cheꞌn Jesús,
nzhakë bixaꞌ tich Jesús,
no lëꞌ xtu men cheꞌn Jesús zeꞌ,
nilibeꞌ ngulëiꞌ ro xaꞌ,
kuzeꞌ ngok nguio xaꞌ reꞌ lo luwe cheꞌn ngulëiꞌ ro,
plo ñanu men Jesús,
no lëꞌ Per miaꞌn al tich,
gax roꞌ pwert;
per men cheꞌn Jesús xaꞌ nilibeꞌ ngulëiꞌ ro zeꞌ,
midiꞌzhnu xaꞌ reꞌ xaꞌ nikina roꞌ pwert,
par milaꞌ xaꞌ nguio Per.
Orzeꞌ minaꞌbdiꞌzh unaꞌ kwaꞌn nikina roꞌ puert zeꞌ lo Per,
nzhab unaꞌ:
―¿Chi gat nutal nak tu rë men cheꞌn miyiꞌ baꞌ?
Mikab Per:
―Aꞌa,
gat nut da.
No zeꞌ nzo pla rë mos cheꞌn ngulëiꞌ ro kun rë xaꞌ nikina yadoꞌ,
kizoꞌl bixaꞌ tu ki por dox nayag,
par kichëꞌ bixaꞌ;
orzeꞌ nu Per nguzubi,
kichëꞌ xid rë xaꞌ reꞌ.
Orzeꞌ nguzublo kinaꞌbdiꞌzh Anás lo Jesús,
kwan nak rë men cheꞌn Me,
mbaino xkwan niluꞌ Me.
Unkab Jesús:
―Midiꞌzha lo rë nak men,
no zilitaꞌ milune leꞌn rë yoꞌ plo nibin rë men Israel,
par nitseꞌd bixaꞌ widiꞌzh cheꞌn Dios,
no haxta leꞌn yadoꞌ milune;
nangalutne xlaꞌn.
¿Chon kinabdiꞌzh go lon?
Binaꞌbdiꞌzh go lo rë xaꞌ mbin rë kwaꞌn midizha,
no lëꞌ bixaꞌ ne lo go kwan milun lo bixaꞌ,
porke lëꞌ bixaꞌ mbine.
No or milox midiꞌzh Jesús kureꞌ,
orzeꞌ mikëꞌ tu xaꞌ nikina yadoꞌ zeꞌ tube roꞌ Me,
no nzhab xaꞌ:
―¿Chi saꞌ kabal lo xaꞌ nak ngulëiꞌ ro baꞌ?
Unkab Jesús:
―Chi midizha tu widiꞌzh kwaꞌn gat ñal dizha,
bine go kwane;
per chi midizha kwaꞌn ñal ka dizha,
¿chon mikëꞌ goi roꞌn?
Orzeꞌ mixëꞌl Anás Jesús naliꞌb doꞌ Me lo Caifás,
xaꞌ mer ngulëiꞌ ro.
Stubi nzo Simón Per zeꞌ,
kichëꞌ xaꞌ,
lëꞌchi minaꞌbdiꞌzh rë xaꞌ zeꞌ lo Per,
nzhab bixaꞌ:
―¿Chi gat nutal nak tu rë men cheꞌn miyiꞌ baꞌ?
Unkab Per:
―Aꞌa,
gat nut da.
Lwegaꞌ minaꞌbdiꞌzh tu mis rë mos cheꞌn ngulëiꞌ ro,
tu mos kwaꞌn nak melizh Malco,
xaꞌ michoꞌ Per nzha zeꞌ,
nzhab xaꞌ:
―¡Lëꞌi lu ka unen nikizë kun mbe baꞌ,
plo nzhiꞌb ya olib!
Orzeꞌ xtu wëlt nzhab Per:
―¡Gat lëꞌt nai!
Lëꞌchi mikëꞌ nguid gai kant.